***Barnetuns visjon:***

***”Et godt sted å være, et godt sted å lære”***

|  |  |  |
| --- | --- | --- |
| **VÅRE VERDIER** | **PERSONALET** | **FORELDRE** |
| ***TRYGGHET*** | * Ledig fang * Alle skal bli sett i barnehagen☺ Si hei på morgenen * Tydelige voksne * Beskytter mot mobbing / plaging / erting * Lytt til barna * Ivareta barnets behov; se dem * Stabilt personale | Omsorg. Forutsigbarhet. Gode relasjoner. Trygghet; en god relasjon, forsvarlig drift, bruk faste vikarer, god informasjonsflyt. Åpen kommunikasjon. Nærhet. Kompetanse. Rutiner. Voksenrelasjon. Følelser på alvor. Besøk mellom avdelingene gjør overgangen fra små til stor enkel. |
| ***TRIVSEL*** | * Lytter til hverandre * God kommunikasjon * Anerkjennelse * Morsomme aktiviteter | Tilhørighet, vennskap, utvikling, forutsigbarhet, omsorg.  Tilstrekkende stimuli (alder, variasjon, kreativ, aktiviteter, miljø, sosialt).  Trivsel; venna, ingen som går alene, gode opplevelser, trygghet. |
| ***HUMØR*** | * Humor og glede * Musikk og dans * Positivt personalet☺ | Smil☺ Gode arbeidsforhold. Lun atmosfære. Latter. Forståelse. God start på dagen. Viktig. Blide voksne, blide barn – gode forbilder. Lov å tulle, god stemning. Humor i hverdagen. Se det positive i det negative. Lek. |
| ***NÆRMILJØ*** | * Akkan - Svarthopen * Trollskogen * Kjerringholmen * Frøkenosen * Sentrumsnært | Utnytte Akkan + området rundt. Variasjon i utflukter. Ekskursjon. Være en del av nærmiljøet – påvirke det. Fin natur nært. Skitne barn = BRA☺ Flåte. Kort vei til «alt». Bli kjent, fine varierte uteområder. Fysiske utfordringer. |
| ***FORELDREEID*** | * Godt samarbeid barnehage / hjem * Inkludering * Pengene går tilbake til barna | Kontroll. Frihet. Medvirkning. Ansvar. Eiendomsforhold. Engasjement. Medbestemmelse. Mangfold. Ha respekt for ulike livssyn. Større engasjement. Stor påvirkningskraft; blir hørt som forelder.  Viktig at alle blir hørt. Trivsel. |

**Trygghet:**

Det er viktig at barna skal føle seg trygge i barnehagen. Nye foreldre blir invitert til å komme på besøk før sommeren og i løpet av sommeren før barnet begynner. Vi skal arrangere en besøksdag for alle nye småbarn☺ Da kommer barna sammen med mamma eller pappa (eller begge), for å være en stund i barnehagen, for å se litt på livet her. Slik får også nye foreldre treffe andre nye foreldre, og skape relasjoner seg imellom. Foreldrene skal føle seg trygge på barnehagen, noe som vil gi trygge barn.

Når barn og foreldre kommer om morgenen, skal personalet være imøtekommende og si god morgen. Barn og foreldre skal føle seg «sett og hørt». Det er viktig at beskjeder slik som at barnet har sovet dårlig i natt, blir gitt til personalet om morgenen. Slik at vi kan tilrettelegge for en best mulig dag for barnet.

Vi skal være tydelige voksne, som kan sette grenser for barna. Barna skal bli veiledet i forhold til hva som er «rett og galt», hva vi kan gjøre mot andre og hva vi kan tillate at andre gjør mot oss.

En voksen som ser barnet og et ledig fang er veldig viktig, spesielt for de minste barna. Vi skal delta i barnas lek eller være i nærheten, slik at vi kan fange opp hvis det oppstår noe mellom barna. Oppstår det mobbing blant barna skal det prates med hjemmet til de involverte barna, og det skal jobbes med i barnegruppa.

Vi skal være lyttende voksne. Hos de minste barna må vi tolke kroppsspråk og mimikk mer, noe vi lærer å kjenne hos hvert enkelt barn etter ei stund i barnehagen.

Vi er en gjeng med stabile voksne. Er det noen som er syke, prøver vi først å se om vi kan omrokere på personalet før vi eventuelt tilkaller vikar. Vi er en forholdsvis liten barnehage, hvor små og store kjenner hverandre. Det gjør at overgang fra småavdeling til storavdeling går veldig fint. Om sommeren (juli spesielt) er avdelingene slått sammen.

**Trivsel:**

De voksne skal være lyttende til barna. De aller minste barna har lite språk, så da er det ekstra viktig å være i nærheten for å tolke barnets behov.

Barn har behov for å bli sett, hørt og bekreftet. Oppmerksomhet fra kompetente, varme, tilstedeværende voksne er en forutsetning for barns trivsel i barnehagen. De voksne må være deltakende eller i nærheten av barns lek slik at de får med seg hva som skjer i leken. Slik at vi på best mulig måte kan legge til rette for en god barnehagehverdag for alle barn.

Det er viktig at barna har venner i barnehagen, at de har noen å leke med. Hvis barn har vanskeligheter med å finne sin plass i barnegruppa, kanskje ikke har en venn i gruppa, er vi støttende voksne og jobber for å inkludere barnet sammen med de andre.

Trivsel kjennetegnes av motiverte ansatte i godt samspill der de kjenner sitt ansvar og oppgaver.

**Humør:**

Barnetun består av et positivt personale, med blanding av menn og kvinner. Vi setter humor og glede høyt på dagsorden, her er mye latter i løpet av en barnehagedag☺

Det er mye sang og dans i barnehagen. Gitar og cd spiller er ofte i bruk. Samtidig som de voksne blir gitt utfordringer på jobb, får de jobbe mye med det som interesserer dem mest. Det er viktig å få brukt sine kreative sider, noe som gir mye glede i jobben i barnehagen.

Vi får ofte tilbakemelding fra foreldre, vikarer og andre som er innom barnehagen, at det er lunt og godt å komme hit.

**Nærmiljø:**

Med vår beliggenhet ligger vi nært til både byen og skogen. Vi har et flott uteområde i Svarthopen; med «Akkan», 2 gapahuker, båt og naturlekeplass som gir barna fysisk motoriske utfordringer. I vår er det også kommet opp dissestativ der nede. Ofte kan turdagen med gruppene gå ned hit. Ett flott turområde for små og store barn (og voksne). Her har vi i planen vår at vi skal få flåten opp igjen. Det skal bygges ny flåte☺ Andre populære turplasser kan være; trollskogen, «trolldammen», kjerringholmen, tullebakken og frøkenosen. Barna får være medvirkende til hvor de ønsker å gå på tur. Vi tar også turer for å besøke andre barnehager (førskoleklubben spesielt). Vi har kort vei til stranda som vi kan besøke om sommeren.

Vår og sommer får barna ha med seg sykler (og hjelm), og de får sykle på skatebanen. Etter samtykke fra foreldrene, er det mange barn som har lært seg å sykle uten støttehjul☺ (da øver de på kunstgressbanen). Syklene må tas hjem hver dag, da vi dessverre ikke har oppbevaringsplasser til dem.

**Foreldreeid:**

*«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling» (rammeplanen).*

Den daglige kontakten med foreldre/foresatte i hente- og bringesituasjon, er viktig for godt samarbeid barnehage – hjem. Vi skal «se» alle barn og foreldre som kommer/henter. Har barnet hatt en dårlig natt med lite søvn, vil vi gjerne vite det (beskjeder/praktisk informasjon fra foreldrene skrives ned). Da kan vi legge bedre til rette for en best mulig hverdag i barnehagen for barnet. Vi skal være støttende og behjelpelig for de foreldrene som har vanskeligheter med å løsrive seg fra barnet om morgenen hvis barnet gråter. Foreldrene skal få tilbakemelding på hvordan dagen har vært i hentesituasjon (ikke alltid det er noen av de nærmeste voksne tilstede, da kan utfyllende info fås neste morgen).

Er det uoverensstemmelser i hjemmet, forholdet mellom foreldre «skranter», si fra til oss. På den måten kan vi være i forkant og litt forberedt på reaksjoner som kan komme fra barnet. Barnet får ofte med seg mer enn vi tror i ulike situasjoner, de «senser» stemning veldig lett, allerede fra de er ganske små.

Foreldrene skal føle seg hørt i barnehagen. Foreldrene kan engasjere seg gjennom å sitte i styret og i samarbeidsutvalget.

Eventuelt overskudd av barnehagedriften, går tilbake til barna.